Kommissionens beslutning

af 4. juli 2002

om ændring af beslutning 96/482/EF for så vidt angår varigheden af isoleringsperioden for indførsel af fjerkræ og rugeæg fra tredjelande og sundhedsforanstaltninger efter indførsel

(meddelt under nummer K(2002) 2492)

(EØS-relevant tekst)

(2002/542/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets direktiv 90/539/EØF af 15. oktober 1990 om dyresundhedsmæssige betingelserne for samhandelen inden for Fællesskabet med fjerkræ og rugeæg samt indførsel heraf fra tredjelande(1), senest ændret ved Kommissionens beslutning 2001/867/EF(2), særlig artikel 26, og

ud fra følgende betragtninger:

(1) Efter Kommissionens beslutning 96/482/EF af 12. juli 1996 om dyresundhedsmæssige betingelser og udstedelse af sundhedscertifikat ved indførsel af fjerkræ og rugeæg fra tredjelande, bortset fra strudsefugle og strudseæg, herunder krav om sundhedsforanstaltninger efter indførsel(3), senest ændret ved beslutning 2002/183/EF(4), skal avls- og produktionsfjerkræ efter indførsel holdes adskilt i mindst seks uger på bestemmelsesvirksomheden og undersøges af en embedsdyrlæge.

(2) Medlemsstaterne har rapporteret om vanskeligheder i forbindelse med isoleringsperioden for fjerkræ til fornyelse af bestande af vildtlevende vildt, fordi øget aggressivitet og kannibalisme medfører store tab.

(3) Isoleringsperioden bør derfor afkortes. De obligatoriske prøver for aviær influenza og Newcastle disease bør dog udføres for at opretholde tilsvarende dyresundhedsgarantier.

(4) Beslutning 96/482/EF bør derfor ændres tilsvarende.

(5) De i denne beslutning fastsatte foranstaltninger er i overensstemmelse med udtalelse fra Den Stående Komité for Fødevarekæden og Dyresundhed -

VEDTAGET FØLGENDE BESLUTNING:

Artikel 1

I beslutning 96/482/EF foretages følgende ændringer:

1) I artikel 3, stk. 1, indsættes: "Uanset første afsnit kan den periode på seks uger, hvor avls- og produktionsfjerkræ, herunder fjerkræ til fornyelse af bestande af vildtlevende vildt, holdes adskilt på bestemmelsesvirksomheden, nedsættes til 21 dage, hvis der med positive resultater er foretaget prøver efter de i bilag III beskrevne udtagnings- og prøvemetoder."

2) Bilaget til denne beslutning indsættes som bilag III.

Artikel 2

Alle omkostninger, som anvendelsen af denne beslutning medfører, afholdes af importøren.

Artikel 3

Denne beslutning anvendes fra syvendedagen efter offentliggørelsen i De Europæiske Fællesskabers Tidende.

Artikel 4

Denne beslutning er rettet til medlemsstaterne.

Udfærdiget i Bruxelles, den 4. juli 2002.

På Kommissionens vegne

David Byrne

Medlem af Kommissionen

(1) EFT L 303 af 31.10.1990, s. 6.

(2) EFT L 323 af 7.12.2001, s. 29.

(3) EFT L 196 af 7.8.1996, s. 13.

(4) EFT L 61 af 2.3.2002, s. 56.

BILAG

"BILAG III

Udtagnings- og prøvemetoder for Newcastle disease og aviær influenza efter indførsel

I den periode, der er fastsat i artikel 3, stk. 1, andet afsnit, udtager embedsdyrlægen prøver til virologisk undersøgelse af indført fjerkræ, der prøves som følger:

- Der udtages kloaksvaberprøver af alle fugle, hvis sendingen er på under 60 dyr, eller af 60 dyr, hvis sendingen er større, mellem den syvende og den 15. dag i isoleringsperioden.

- Alle prøver for aviær influenza og Newcastle disease skal udføres af officielle laboratorier, der er udpeget af myndighederne, og som anvender diagnosemetoder i overensstemmelse med betingelserne i bilag III til Rådets direktiv 92/66/EØF og bilag III til Rådets direktiv 92/40/EØF.

- Det er tilladt at samle prøver, dog højst fem prøver af forskellige fugle fra samme flok.

- Virusisolater skal straks indsendes til det nationale referencelaboratorium."